Mannbjörg þegar eldur kviknaði í húsi á Hellissandi Slökkvilið Snæfellsbæjar var kallað út klukkan þrjú síðustu nótt . Þá lagði mikinn reyk frá húsi númer 18a við Hellisbraut á Hellissandi . Húsið er gamalt járnklætt timburhús . Íbúarnir , sem höfðu vaknað við reykskynjara , náðu að gera viðvart og voru komnir út þegar slökkviliðsmenn kom á staðinn . Reykkafarar náði fljótt tökum á eldinum og reykræstu húsið . Töluverðar skemmdir urðu á húsinu . Það skiptist í svefnherbergisálmu með þremur svefnherbergjum og aðra álmu með stofu , eldhúsi og baðherbergi . Kom eldurinn upp við eldavél að því að talið er og er sú álma hússins talin ónýt . Slökkviliðsstjóri segir ótvírætt að reykskynjarar hafi bjargað mannslífum í þessum bruna . Systkinin María , Edda Bára og Júlíus Sveinbjörnsbörn voru í fastasvefni í húsinu þegar eldurinn kom upp . Vöknuðu þau upp við vondan draum þegar reykskynjarinn í svefnherbergisálmuni fór að pípa . “ Ég hélt fyrst að þetta væri vekjarinn í símanum mínum en þegar ég áttaði mig betur fann ég megna brunalykt . Stökk þá á fætur og vakti systkini mín og við hlupum öll út , ” sagði Edda Bára um þessa óþægilegu lífsreynslu sína . “ Maður er enn i sjokki og ég titra öll , ” bætti hún við . Þær systur þurftu að fara inn í húsið aftur til að athuga með bróður þeirra sem skilaði sér ekki út . Hafði hann þá verið lagstur aftur í rúmið og greinilega verið orðinn ringlaður af reyknum í húsinu . “ Þetta er ömurleg lífsreynsla , ” sagði María og bætti við að þau hefðu upplifað þetta áður sem börn þegar kviknaði í heimili þeirra á Hellissandi . Þakkaði hún reykskynjaranum lífsbjörgina en María var í heimsókn hjá systkinum sínum um helgina . Svanur Tómasson slökkviliðsstjóri sagði í samtali við Skessuhorn að útkallið hafi komi klukkan 2:58 . Þegar slökkviliðsmenn komu á staðinn hafi verið mikill reykur og hiti í húsinu og mikinn reyk lagt frá því . “ Það voru sendir inn tveir reykkafarar sem slökktu eldinn sem kraumaði í eldhúsinu og gekk það starf vel . Síðan var húsið reykræst en það er alveg klárt að reykskynjarinn bjargaði mannslífum í þessu tilviki , ” sagði Svanur . Slökkvistarfi lauk klukkan 4:30 . Lögregla hefur í dag rannsakað eldsupptök . Talið er líklegt að kviknað hafi í út frá helluborði og gleymst hafi að slökkva á einni hellunni .